梅花下置酒送潘廷立學正赴官京師因寄博士王堯明監簿劉仲忱
作者：趙鼎臣
朝代：宋

paragraphs: 卧龍山下梅花發，舉杯半夜邀明月。
自從却棹酒船回，一十五年如電掣。
相逢忽在百花洲，玉骨冰姿愈奇絕。
粲然顧我低欲笑，斂袵對之那忍折。
應憐我老遽如許，鬢髮摧禿牙齒缺。
對花不飲可奈何，急喚潘郎相煖熱。
潘郎趣召許朝天，昨日見之今日別。
莫嫌韓愈困虀鹽，會有王良收汗血。
同僚滿屋多豪傑，倉卒立談難盡說。
請於主簿覓于思，博士龍頭如玉雪。
故人儻問我何如，正被梅花惱不徹。